# Llegeix l’inici del conte “Pau a la Terra” de Pere Calders:

Atret per la campanya d’un grup ecologista que lluita contra la desforestació, em vaig comprar un arbre de Nadal de plàstic, plegable. A més de respectar l’equilibri del boscam, l’arbre s’obria i es tancava com un parai- gua, un avantatge que no és pas poca cosa si es té en compte la petitesa dels pisos moderns. Un cop fora de la temporada nadalenca, es podia encabir en un armari i quedar-s’hi fins l’any que ve sense fer gaire nosa.

El dia vint-i-tres de desembre d’un d’aquests anys darrers que han passat com una exhalació, em trobava a casa fent els preparatius propis de l’estació. Encaixava l’arbre al trípode d’alumini que forma part del conjunt, un accessori molt pràctic per la seva lleugeresa. Però si ara fos a fer, pagaria una mica més i compraria el trípode d’acer inoxidable —opcional—, que és més estable i resistent. Bé: em trobava abstret en la feina que he dit, quan van trucar a la porta i jo em vaig pensar que era la meva dona que tornava del supermercat. I no. Era el veí de la segona porta del nostre replà, una de les persones més llaunes que he conegut en la meva vida. Vivia sol (i no era estrany), en un petit món poblat per ell i per tot de manies de solter. Jo tinc la desgràcia d’atreure la gent pesada, se m’enganxen i m’expliquen reiterativament les seves obsessions. En aquell cas, el del veí, resulta que l’home creia haver descobert un principi filosòfic sensacional, basat en el fet que cal pagar cada plaer rebut amb una dosi equivalent de dolor. La gran cosa! Ell estava convençut d’haver-ne encertada una de grossa i escrivia un llibre, amb penes i treballs. De tant en tant, venia a casa i me’n llegia fragments. Estic segur que no li impor- tava gens la meva opinió. Simplement, em feia servir com una mena de mirall acústic que reflectia la seva veu.

Vaig obrir la porta i el veí es va quedar uns moments palplantat sense entrar, mirant-me amb un somriure que no volia dir res ni jo n’esperava cap notícia.

—Passi, passi... —vaig dir-li , ben bé perquè és el que se sol dir en aquests casos.

PERE CALDERS, *8 contes de Nadal*

# Contesta les preguntes:

a Qui són els dos personatges del conte? Descriu com te’ls imagines.

b A quina època de l’any se situa el conte?

c Què està fent el protagonista en començar la història?

NOM:

d Quin és el gran descobriment filosòfic que ha fet el veí? Com creus que es concreta en el dia a dia?

e Quin és el gran temor del protagonista en veure el veí?

f Explica què volen dir les expressions següents:

* + si fos a fer:
	+ una persona molt llauna:
1. Escriu el que t’imagines que podria ser el final del conte. Per a fer-ho:

a Fixa’t bé en el títol, en el tipus de narrador que té el conte i en el tractament que fan servir els personatges.

b Pensa en les característiques de la narrativa breu de Calders (la ironia, l’element insòlit...).